《省试日上崔侍郎四首》
唐代·刘得仁

衣上年年泪血痕，只将怀抱诉乾坤。

如今主圣臣贤日，岂致人间一物冤。

如病如痴二十秋，求名难得又难休。

回看骨肉须堪耻，一著麻衣便白头。

戚里称儒愧小才，礼闱公道此时开。

他人何事虚相指，明主无私不是媒。

方寸终朝似火然，为求白日上青天。

自嗟辜负平生眼，不识春光二十年。

作者简介：刘得仁（约公元八三八年前后在世），唐朝时期作家，字、里、生卒年均不详，约唐文宗开成中前后在世。相传他是公主之子。长庆中，（公元八二三年左右）即有诗名。自开成至大中四朝，昆弟以贵戚皆擢显位，独得仁出入举场三十年，竟无所成。得仁著有诗集一卷，《新唐书艺文志》传于世。